Helsinkiläinen Juho ei voi ymmärtää seurakunnan huolimattomuutta tietosuoja-asioissa.

Juho päätti erota kirkosta ja Malmin seurakunnasta viime vuoden lopulla. Erokirjeen hän sai torstaina. Hämmästys oli kuitenkin suuri.

Jo kirjekuoren osoiteikkunasta oli pääteltävissä kirjeen sisältö, jonka Postin työntekijät ovat voineet halutessaan lukea.

”Hyvä Juho (sukunimi). Olet hiljattain päättänyt luopua kirk”, kirjekuoren läpinäkyvästä osoiteikkunasta oli luettavissa.

Jo kirjekuoren osoiteikkunasta oli pääteltävissä kirjeen sisältö.­

– Näin hienotunteisesti Malmin seurakunta käsittelee yksityisasioita, oli Juhon ensiajatus.

– Ei varmaan kuulu Postille, mitä mä olen päättänyt ja mitä en, Juho jatkaa.

– Tekstin näkyminen osoiteikkunan läpi voi olla inhimillinen virhe, jota ei tosin saisi tapahtua, Juho selvittää.

Hämmennys muuttui kuitenkin jo epäuskoksi, kun Juho ryhtyi tarkistelemaan kirjekuorta entistä tarkemmin.

Kirjekuori päästi nimittäin valon läpi, jolloin sisältö oli täysin luettavissa, vaikka kirjekuorta ei edes avannut.

– Aivan uskomatonta kyllä.

– Olen ihmeissäni. En uskonut, että tällaista voisi edes tapahtua.

– Kaiken huippu on kirjekuori, joka päästää valon läpi ja tekee sisällöstä täysin luettavan. Olisin kuvitellut, että tällaiset hyvin henkilökohtaisia asioita käsittelevät asiat lähetettäisiin kirjekuorissa, joiden läpi ei voi lukea. Sellaisia kuoriahan on yleisesti käytössä esimerkiksi pankeilla, vakuutusyhtiöillä ja monilla muilla toimijoilla, Juho selvittää.

Kirjekuori päästi valon läpi, jolloin sisältö oli täysin luettavissa, vaikka kirjettä ei edes avannut.­

Lopulta hän jätti kirjekuoren avaamatta.

– En ole avannut kirjekuorta lainkaan, enkä ajatellutkaan avata. Miksi avaisin, sisällönhän näin avaamattakin, Juho murjaisee.

Juho toivoo, että kyseessä on yksittäistapaus. Juho halusi tuoda asian esille, koska hän pohti sitä, toimiko kirkko oikein.

– Itse asia ei ole minulle mitenkään erityisen henkilökohtainen. Voin kuitenkin hyvin kuvitella, että moni muu haluaa pitää tällaiset asiat täysin omana tietonaan. Toivottavasti tämä kirje on yksittäistapaus, ja muiden ihmisten kohdalla vastaava ilmoitus hoidetaan hienotunteisemmin, Juho toivoo.

Malmin seurakunnan kirkkoherra Heikki Arikka pitää Juhon toimintaa herkkänahkaisena.

– Musta toi on tosi suloista ja herkkänahkaista. Hyvä, että on eronnut kirkosta, Arikka muotoilee.

Niin se on teidän mielestä hyvä asia, että teidän jäsenet eroavat kirkosta?

– Ei. Mä yritin, no, vähän huumoria, Arikka vastaa.

Arikka pahoitteli myöhemmin IS:lle antamaansa lausuntoa omalla Facebook-seinällään.

– On erikoista, jos on tällainen asia, mikä varmaan on totta, niin sitten se pitää korjata, Arikka selvittää.

Arikka kertoo, että erokirjeiden lähettämisestä vastaa Helsingin seurakuntayhtymän keskusrekisteri.

Seurakuntayhtymän viestintäpäällikkö Kimmo Holappa tarkentaa, että seurakuntayhtymä lähettää kirjepohjat sähköisenä yhteistyökumppanille, joka printtaa paperit, laittaa ne kirjekuoriin sekä postittaa kirjeet kirkosta eronneille. Yhteistyökumppania sitoo vaitiolovelvollisuus.

Yksi kirjeen allekirjoittajista oli Helsingin hiippakunnan piispa Teemu Laajasalo.­

Helsingin seurakuntayhtymän keskusrekisteri nettisivuilla vakuutetaan, että ”oikeus henkilötietojen suojaan on jokaisen perusoikeus.”

– Tietosuoja tarkoittaa sitä, että tietoja käsitellään lainsäädännön vaatimusten mukaisesti: asianmukaisesti, tietoturvallisesti, tiettyä käyttötarkoitusta varten, henkilön suostumuksella tai laissa säädetyn käsittelyperusteen nojalla, keskusrekisterin sivuilla kirjoitetaan.

Holapan mukaan tämä oli ensimmäinen kerta, kun seurakuntayhtymä kuuli erokirjeiden tietosuojaongelmasta.

– Olemme todella pahoillamme, että näin on käynyt, Holappa toteaa.

Holapan mukaan Juhon tuomaan kirjeongelmaan suhtaudutaan vakavasti, ja toimenpiteisiin ryhdytään välittömästi.

– Meille tietosuojasta huolehtiminen on todella tärkeää. Tässä on ollut virhe, se korjataan, Holappa sanoo.

Seurakuntayhtymä vaihtaa välittömästi kirjekuorimallia, jota käytetään erokirjeissä.

– Päätimme yhteistyökumppanin kanssa, että vaihdamme kirjekuorimallin sellaiseksi, jotta läpinäkyvä osoiteikkuna on jatkossa nykyistä pienempi.

– Ja on totta, että jos kirjekuoren laittaa todella kirkasta valoa vasten, teksti kuultaa läpi. (...) Tämänkin taklaamme saman tien. Käytämme jatkossa vuorillista kirjekuorta, Holappa lupaa.